CELEX: 32016D2090
Language: sk
Date: 2016-11-21 00:00:00
Title: Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

30.11.2016   
            
            
               SK
            
            
               Úradný vestník Európskej únie
            
            
               L 324/7
            
         VYKONÁVACIE ROZHODNUTIE RADY (EÚ) 2016/2090
   z 21. novembra 2016,
   ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
   so zreteľom na návrh Európskej komisie,
   keďže:
   
               (1)
            
            
               Článok 287 bod 14 smernice 2006/112/ES umožňuje Poľskej republike (ďalej len „Poľsko“) oslobodiť od dane z pridanej hodnoty (DPH) zdaniteľné osoby, ktorých ročný obrat nie je vyšší ako ekvivalent sumy 10 000 EUR v národnej mene pri prepočítacom kurze platnom v deň pristúpenia Poľska.
            
         
               (2)
            
            
               Poľsku bolo rozhodnutím Rady 2009/790/ES (2) povolené do 31. decembra 2012 prostredníctvom odchýlky oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 30 000 EUR v národnej mene pri prepočítacom kurze platnom v deň jeho pristúpenia (ďalej len „odchyľujúce sa opatrenie“). Platnosť tohto odchyľujúceho sa opatrenia bola následne vykonávacím rozhodnutím Rady 2012/769/EÚ (3) predĺžená do 31. decembra 2015 a vykonávacím rozhodnutím Rady (EÚ) 2015/1173 (4) do 31. decembra 2018.
            
         
               (3)
            
            
               Poľsko požiadalo listom, ktorý Komisia zaevidovala 1. júna 2016, o povolenie zvýšiť uvedenú hranicu z 30 000 EUR na 40 000 EUR. Na základe uvedeného zvýšenia by ďalšie veľmi malé podniky mohli byť oslobodené od určitých alebo všetkých povinností súvisiacich s DPH stanovených v kapitolách 2 až 6 hlavy XI smernice 2006/112/ES. Takisto by sa tak znížilo zaťaženie správcov dane v súvislosti s povinnosťou kontrolovať veľmi malé podniky.
            
         
               (4)
            
            
               V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty listami z 22. septembra 2016 o žiadosti Poľska. Listom z 23. septembra 2016 Komisia oznámila Poľsku, že má všetky informácie potrebné na posúdenie danej žiadosti.
            
         
               (5)
            
            
               Informácie, ktoré poskytlo Poľsko, ukazujú, že potenciálne by toto odchyľujúce sa opatrenie mohlo na zníženie svojich povinností súvisiacich s DPH využiť až 24 000 ďalších zdaniteľných osôb. Vplyv na rozpočet z hľadiska výnosov z DPH Poľsko odhadlo na 300 miliónov PLN.
            
         
               (6)
            
            
               Keďže zvýšená hranica ďalej zníži povinnosti súvisiace s DPH pre veľmi malé podniky a uvedené podniky si naďalej môžu zvoliť všeobecnú úpravu uplatňovania DPH v súlade s článkom 290 smernice 2006/112/ES, Poľsku by sa malo povoliť uplatňovanie zvýšenej hranice počas zostávajúceho obdobia uplatňovania rozhodnutia 2009/790/ES, ktoré sa skončí 31. decembra 2018. Články 281 až 294 smernice 2006/112/ES, ktoré sa týkajú osobitnej úpravy pre malé podniky, však podliehajú preskúmaniu a smernica, ktorou sa menia uvedné články, by preto mohla nadobudnúť účinnosť ešte pred uvedeným dátumom.
            
         
               (7)
            
            
               Odchýlka nebude mať žiadny vplyv na vlastné zdroje Únie pochádzajúce z DPH, pretože Poľsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (5).
            
         
               (8)
            
            
               Rozhodnutie 2009/790/ES by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Články 1 a 2 rozhodnutia 2009/790/ES sa nahrádzajú takto:
   
      „Článok 1
      Odchylne od článku 287 smernice 2006/112/ES môže Poľská republika oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 40 000 EUR v národnej mene pri prepočítacom kurze platnom v deň pristúpenia Poľska.
      Článok 2
      Toto rozhodnutie sa uplatňuje až do nadobudnutia účinnosti smernice, ktorou sa menia články 281 až 294 smernice 2006/112/ES, ktoré sa týkajú osobitnej úpravy pre malé podniky, alebo do 31. decembra 2018, podľa toho, čo nastane skôr.“
   
   Článok 2
   Toto rozhodnutie je určené Poľskej republike.
   
      V Bruseli 21. novembra 2016
      
         
            Za Radu
         
         
            predseda
         
         P. PLAVČAN
      
   
   
      (1)  Ú. v. EÚ L 347, 11.12.2006, s. 1.
   
      (2)  Rozhodnutie Rady 2009/790/ES z 20. októbra 2009, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 283, 30.10.2009, s. 53).
   
      (3)  Vykonávacie rozhodnutie Rady 2012/769/EÚ zo 4. decembra 2012, ktorým sa mení a dopĺňa rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 338, 12.12.2012, s. 27).
   
      (4)  Vykonávacie rozhodnutie Rady (EÚ) 2015/1173 zo 14. júla 2015, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 189, 17.7.2015, s. 36).
   
      (5)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).